Дзеля ілюзіі тонкага стану, пышных грудзей, высокага росту, крохкай шыі заможныя прыгажуні ранейшых стагоддзяў прыносілі сябе ў ахвяру. Нярэдка здаралася, што і літаральна: зацягнуты гарсэт не дазваляў дыхаць на поўныя грудзі і ўпіваўся ў жывот, выгінаў стан, з-за брыжаў немагчыма было паглядзець пад ногі ці нахіліць галаву. І хаця ўсё-такі мы захапляемся партрэтамі Грызельды Сапегі, Лізаветы Сцюарт, Лізаветы Кішкі, сённяшнія жанчыны не згодны на фізічныя пакуты. Яны ведаюць, як зрабіць сваю постаць ідэальнай сродкамі мастацтва.